《与西垣同宿岳阳楼上酒后成长短句并示冬谷道人》
清代·吴敏树

我昨浏阳作学官，饮酒酣睡俱所安。惟恨醒时欲走无处向，旋所屋内墙壁不得宽。

又恨当杯虽醉乃未快，眼中伴对人实难。为此急归来脱身。

何疑哉！江湖浩荡旧家宅，白鸥相见犹无猜。何况今兹共君裹被宿，楼上道人老方嗜酒同疏放。

万千气象昼夜一栏前，不知仙人游戏蓬莱复何状。

莫生世外心，且作世中语。摆落一切缘，神仙或吾许。

道人间楼置小窠，强眠二客余无多。蛟龙半夜惊风雨，奈此楼中客梦何。

作者简介：（1805—1873）清湖南巴陵人，字本深，号南屏。道光十二年举人，官浏阳训导。以不能行其志，自免归。论文章不依附桐城派，谓当博取之于古书，欲自归有光、欧阳修上规司马迁。所作长于叙事。亦善书法，曾国藩称其字字如履危石，落纸乃迟重绝伦。有《柈湖诗文集》。